Skietvoorval by sinagoge in Kalifornië | Maroela Media
Skietvoorval by sinagoge in Kalifornië
Polisielede buite 'n huis wat moontlik dié van John Earnest, die beweerde skieter, is. (John Gibbins/The San Diego Union-Tribune via AP)
Een persoon is dood en drie ander beseer nadat 'n man Saterdag op 'n sinagoge in Poway, noord van San Diego, in Kalifornië in Amerika losgebrand het.
Die verdagte, intussen as die 19-jarige John Earnest geïdentifiseer, het op die laaste dag van die Joodse Paasfees omstreeks 11:30 (plaaslike tyd) gedurende 'n Paasdiens by die sinagoge ingestorm waarna hy begin skiet het.
Volgens The Washington Post het 'n vrou in die voorval gesterf. Nog 'n vrou en twee mans is in die aanval beseer, waaronder 'n rabbi.
Die BBC berig dat Earnest kort na die voorval in Poway in hegtenis geneem is.
Die polisie het nie 'n motief vir die voorval aangedui nie, maar die Amerikaanse president, Donald Trump, het die aanval as 'n "haatmisdaad" bestempel.
Dié skietery kom maar ses maande nadat 'n soortgelyke aanval die lewens van 11 mense by die Tree of Life-sinagoge in Pittsburgh geëis het.
Volgens die BBC het Bill Gore, San Diego County‑sheriff, gesê dat ondersoekbeamptes tans die verdagte se aktiwiteite op sosiale media bestudeer asook 'n ope brief wat aanlyn gepubliseer is.
Volgens owerhede word Earnest ook ondersoek in verband met 'n brand wat verlede maand by 'n moskee uitgebreek het.
Roubeklaers het Saterdagaand 'n waak vir die slagoffers van die skietvoorval by die Rancho Bernardo Community Presbyterian Church in San Diego gehou.
Trump het sy innige meegevoel aan alle betrokkenes uitgespreek, het The Washington Post berig.
'n Waak word ook buite die Tree of Life-sinagoge vir die slagoffers van Saterdag se voorval gehou. Foto: ANA
In die nuus Kalifornië Sinagoge
Die wêreld in foto's – 29 April 2019
Die wêreld het mal geword!!!
Nee Jesus is oppad! Ek dink nou meer as ooit verander van ons gebede, nie net vir vrede in 'n wrede wêreld nie, maar vir die koms van ons Verlosser en Skepper om ons te kom haal en te verlos van die bose.